钦定古今图书集成/明伦汇编/氏族典/第185卷 > 《廖用贤尚友录》 > 萧谌
## 钦定古今图书集成/明伦汇编/氏族典/第185卷 > 《廖用贤尚友录》 > 萧谌

按《南齐书萧谌传》：“谌字彦孚，南兰陵兰陵人也。祖道
清，员外郎。父仙伯，桂阳王参军。谌初为州从事，晋熙
国侍郎、左常侍。谌于太祖为绝服族子。昇明中，为世
祖中军刑狱参军，东莞太守。以勋勤封安复县男。建
元初，为武陵王冠军，临川王前军参军，除尚书都官
郎，建威将军。世祖在东宫，谌领宿卫。太祖杀张景真”，
世祖令谌口启乞景真命，太祖不悦，谌惧而退。世祖
即位，出谌为太末令。未之县，除步兵校尉，领射阳令，
转带南濮阳太守，领御仗主。永明二年，为南兰陵太
守，复除步兵校尉，除正员郎，转左中郎将、后军将军。
郁林即位，深委信谌。转卫军司马，兼卫尉，加辅国将
军。高宗辅政，谌劝行废立。海陵立，转中领军，进爵为
公。建武元年，转领军将军、左将军、南齐州刺史，进爵
衡阳郡公。谌恃勋重，干豫朝政，上新即位，深相疑阻。
二年，上幸华林园宴谌，留谌，晚出，赐死。